CELEX: 32019R0482
Language: hr
Date: 2019-03-22 00:00:00
Title: Provedbena uredba Komisije (EU) 2019/482 оd 22. ožujka 2019. o izmjeni Provedbene uredbe Komisije (EU) 2016/1368 o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća (Tekst značajan za EGP.)

25.3.2019   
               
               
                  HR
               
               
                  Službeni list Europske unije
               
               
                  L 82/26
               
            
         PROVEDBENA UREDBA KOMISIJE (EU) 2019/482
         оd 22. ožujka 2019.
         o izmjeni Provedbene uredbe Komisije (EU) 2016/1368 o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 20. stavak 1.,
         budući da:
         
                     (1)
                  
                  
                     Referentne vrijednosti važne su za određivanje cijene mnogih financijskih instrumenata i financijskih ugovora te za mjerenje uspješnosti mnogih investicijskih fondova. Doprinosi referentnim vrijednostima i upravljanje njima u mnogim su slučajevima podložni manipulacijama, a uključene osobe često se suočavaju sa sukobom interesa.
                  
               
                     (2)
                  
                  
                     Kako bi njihova gospodarska uloga bila ispunjena, referentne vrijednosti moraju biti reprezentativne za stanje na predmetnom tržištu ili u gospodarstvu koje se njima mjeri. Ako referentne vrijednosti, primjerice međubankovne stope, više nisu reprezentativne za predmetno tržište, postoji rizik od nepovoljnih učinaka na, među ostalim, cjelovitost tržišta, financiranje kućanstava (krediti i hipoteke) i poduzeća u Uniji.
                  
               
                     (3)
                  
                  
                     Rizici za korisnike, tržišta i gospodarstvo Unije općenito su viši ako je ukupna vrijednost financijskih instrumenata, financijskih ugovora i investicijskih fondova koji se pozivaju na određenu referentnu vrijednost visoka. Stoga su Uredbom (EU) 2016/1011 utvrđene različite kategorije referentnih vrijednosti i predviđeni dodatni zahtjevi za osiguranje cjelovitosti i robusnosti određenih referentnih vrijednosti koje se smatraju ključnima, uključujući ovlasti nadležnih tijela da pod određenim uvjetima zahtijevaju doprinošenje ključnoj vrijednosti ili upravljanje njome.
                  
               
                     (4)
                  
                  
                     U skladu s člankom 20. stavkom 1. Uredbe (EU) 2016/1011 Komisija je ovlaštena donositi provedbene akte radi utvrđivanja i preispitivanja popisa ključnih referentnih vrijednosti najmanje svake dvije godine.
                  
               
                     (5)
                  
                  
                     Provedbenom uredbom Komisije (EU) 2016/1368 (2) utvrđen je popis ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011.
                  
               
                     (6)
                  
                  
                     U skladu s člankom 20. stavkom 1. točkom (b) Uredbe (EU) 2016/1011 referentne vrijednosti mogu se uvrstiti na popis ključnih referentnih vrijednosti ako se temelje na ulaznim podacima koje su podnijeli doprinositelji od kojih je većina smještena u jednoj državi članici i priznate su kao ključne u toj državi članici.
                  
               
                     (7)
                  
                  
                     Dana 10. listopada 2018. poljsko nadležno tijelo Komisja Nadzoru Finansowego obavijestilo je Europsko nadzorno tijelo za vrijednosne papire i tržišta kapitala („ESMA”) o svojem prijedlogu za priznanje, u skladu s člankom 20. stavkom 1. točkom (b) Uredbe (EU) 2016/1011, varšavsku međubankovnu ponudbenu kamatnu stopu (Warsaw Interbank Offered Rate – „WIBOR”) kao ključnu referentnu vrijednost jer je ona ključna u Poljskoj te se temelji na podnošenju doprinositeljâ koji su svi smješteni u toj zemlji.
                  
               
                     (8)
                  
                  
                     WIBOR je referentna stopa utemeljena na prosječnoj kamatnoj stopi po kojoj su banke koje posluju na poljskom tržištu novca spremne međusobno pozajmljivati neosigurana financijska sredstva prema različitim rokovima dospijeća. Dana 10. listopada 2018. u tijelu doprinositelja WIBOR-a sudjelovalo je jedanaest banaka, a sve se nalaze u Poljskoj.
                  
               
                     (9)
                  
                  
                     U svojoj ocjeni koju je podnijelo ESMA-i nadležno tijelo Komisja Nadzoru Finansowego zaključilo je da bi prestanak pružanja WIBOR-a ili njegovo pružanje na temelju ulaznih podataka odnosno tijela doprinositelja koji više nisu reprezentativni za stanje na predmetnom tržištu ili u gospodarstvu, doveo do znatnog nepovoljnog učinka na funkcioniranje financijskih tržišta u Poljskoj.
                  
               
                     (10)
                  
                  
                     Procjena nadležnog tijela Komisja Nadzoru Finansowego pokazuje da se WIBOR upotrebljava kao referentna vrijednost u 60 % ukupnih kredita kućanstvima u Poljskoj i 70,1 % nepodmirenih hipoteka. Raširenost WIBOR-a u hipotekama odobrenima od 2013. povećala se na 98,5 %. Osim toga, WIBOR služi kao referentna vrijednost za isplate kupona za gotovo 26 % ukupne nominalne vrijednosti poljskih obveznica. Tijelo Komisja Nadzoru Finansowego dostavilo je i podatke koji pokazuju da se WIBOR upotrebljava kao referentna vrijednost pri kamatnim OTC izvedenicama za zamišljeni nepodmireni iznos od 366 milijardi EUR. Konačno, tijelo Komisja Nadzoru Finansowego zaključilo je na temelju ankete da se WIBOR primjenjuje kao referentna vrijednost u investicijskim fondovima ukupne neto vrijednosti imovine od 2,6 milijardi EUR. Ukupna vrijednost financijskih instrumenata i financijskih ugovora u kojima se kao referentna vrijednost primjenjuje WIBOR stoga je veća od bruto nacionalnog proizvoda Poljske. U procjeni je zaključeno da je WIBOR ključan za financijsku stabilnost i cjelovitost tržišta u Poljskoj i da bi prestanak pružanja ili nepouzdanost WIBOR-a mogli imati znatan nepovoljan učinak na funkcioniranje financijskih tržišta u Poljskoj i na trgovačka društva i potrošače jer se upotrebljava za kredite, potrošačke kredite i investicijske fondove.
                  
               
                     (11)
                  
                  
                     Dana 8. studenog 2018. ESMA je Komisiji poslala svoje mišljenje u kojem je navela da je tijelo Komisja Nadzoru Finansowego uzelo u obzir sve elemente i kriterije iz članka 20. stavka 3. Uredbe (EU) 2016/1011 i da je dostavilo kvantitativne podatke koji potkrepljuju priznavanje WIBOR-a kao ključne referentne vrijednosti te analitičku argumentaciju u kojoj je istaknuta ključna uloga WIBOR-a za poljsko gospodarstvo.
                  
               
                     (12)
                  
                  
                     Provedbenu uredbu (EU) 2016/1368 trebalo bi stoga na odgovarajući način izmijeniti.
                  
               
                     (13)
                  
                  
                     U svjetlu ključne važnosti WIBOR-a, njegove široke uporabe i uloge u raspodjeli kapitala u Poljskoj, ova bi Uredba trebala hitno stupiti na snagu.
                  
               
                     (14)
                  
                  
                     Mjere predviđene ovom Uredbom u skladu su s mišljenjem Europskog odbora za vrijednosne papire,
                  
               DONIJELA JE OVU UREDBU:
         
            Članak 1.
            Prilog Provedbenoj uredbi (EU) 2016/1368 zamjenjuje se tekstom iz Priloga ovoj Uredbi.
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. ožujka 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 171, 29.6.2016., str. 1.
         
         
            (2)  Provedbena uredba Komisije (EU) 2016/1368 оd 11. kolovoza 2016. o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća (SL L 217, 12.8.2016., str. 1.).
      
      
         
            PRILOG
            
               
                  
                     „PRILOG
                     
                        Popis ključnih referentnih vrijednosti u skladu s člankom 20. stavkom 1. Uredbe (EU) 2016/1011
                     
                     
                                 Br.
                              
                              
                                 Referentna vrijednost
                              
                              
                                 Administrator
                              
                              
                                 Lokacija
                              
                           
                                 1.
                              
                              
                                 Europska međubankovna ponudbena kamatna stopa (EURIBOR®)
                              
                              
                                 Europski institut za tržišta novca (EMMI)
                              
                              
                                 Bruxelles, Belgija
                              
                           
                                 2.
                              
                              
                                 Prekonoćni prosječni indeks eura (EONIA®)
                              
                              
                                 Europski institut za tržišta novca (EMMI)
                              
                              
                                 Bruxelles, Belgija
                              
                           
                                 3.
                              
                              
                                 Londonska međubankovna ponudbena kamatna stopa (LIBOR)
                              
                              
                                 Uprava za referentne vrijednosti ICE (IBA)
                              
                              
                                 London, Ujedinjena Kraljevina
                              
                           
                                 4.
                              
                              
                                 Stockholmska međubankovna ponudbena kamatna stopa (STIBOR)
                              
                              
                                 Udruga švedskih bankara (Svenska Bankföreningen)
                              
                              
                                 Stockholm, Švedska
                              
                           
                                 5.
                              
                              
                                 Varšavska međubankovna ponudbena kamatna stopa (WIBOR)
                              
                              
                                 GPW Benchmarks S.A.
                              
                              
                                 Varšava, Poljska
                              
                           
               ”